Stein Erik Ulvund

Stein Erik Ulvund (født 1952) er en norsk forsker og professor i pedagogikk som har barns utvikling som sitt spesialområde. Han har skrevet flere bøker innen sitt fagfelt.  

Ulvund ble Dr.philos. i 1986 på en avhandling om hvilken betydning leker har for spedbarns intelligens. Han ble utnevnt til professor i pedagogikk ved Universitetet i Oslo i 1994 og har også stillingen som professor II ved Avdeling for barne- og ungdomspsykiatri ved Universitetet i Tromsø. Ulvund har primært forsket på hvordan det går med barn som er født for tidlig, og hvordan problemer kan forebygges. Han har publisert et betydelig antall vitenskapelige og populærvitenskapelige artikler i norske og internasjonale tidsskrifter, samt skrevet flere bøker om emnet. Bokutgivelser inkluderer Cognitive Develoment in Infancy (1989), Spedbarnsalderen (medforfatter 1991), Lettvektere: om for tidlig fødte barn (medforfatter 1992) og serien Forstå barnet ditt (3 bd., 2002–2007). 

Han har i mange år vært en aktiv samfunnsdebattant i spørsmål om barns oppvekst og utvikling. I to år hadde han sin egen programpost «Småfolk» i radioprogrammet Norgesglasset på P1. Han har også hatt faste opptredener i God morgen, Norge på TV 2, der han tok opp spørsmål om barns utvikling og barneoppdragelse. 

I 2012 ble han tildelt Det utdanningsvitenskapelige fakultets pris for fremragende formidling.

Ulvund ble gift i 1977 med sykepleier Annie Holmstrøm-Hansen (f. 1952).

Bibliografi 
 2014: Rakkerunger og englebarn : oppdragelse uten fasit, Cappelen Damm, 159 s., ISBN 9788202432133
 2009: Forstå barnet ditt : 12-16 år, Cappelen Damm, 151 s., ISBN 9788252570847
 2007: Bare spør Stein Erik Ulvund om oppdragelse, Foreldre & barn, 113 s., ISBN 9788272270109
 2007: Forstå barnet ditt : 8-12 år, Stein Erik Ulvund, Cappelen, 135 s., ISBN 978-82-02-25601-2
 2005: Forstå barnet ditt : 5-8, Cappelen, 143 s., ISBN 82-02-23494-8
 2003: Forstå barnet ditt : 2-5 år, Stein Erik Ulvund (foto: Vera S. Graasten), Cappelen, 127 s., ISBN 82-02-21578-1
 2002: Fra baby til smårolling (Forstå barnet ditt : 0-2 år), Stein Erik Ulvund (fotografier: Kristin H. Gjøvaag ... et al.), Cappelen, 127 s., ISBN 82-02-20828-9
 1992: Lettvektere: Om for tidlig fødte barn (medforfatter)
 1991: Spedbarnsalderen (medforfatter)
 1989: Cognitive Development in infancy
 1986: Early experience and the development of cognitive competence : a study with emphasis on physical environmental parameters (avhandling)
 1977: Fysisk miljø, stimulering, mestring : teoretiske synspunkter på mestringsmotivets utvikling i småbarnsalderen (hovedoppgave i pedagogikk)

Referanser 

Personer fra Nesbyen kommune
Norske sakprosaforfattere
Norske pedagogikkprofessorer
Professorer ved Universitetet i Oslo